Besoek aan Nederland – houvanblou
Kategorie: Besoek aan Nederland
Die Hollandse meesters
April 4, 2018 Nena Dreyer1 Kommentaar
Tydens my besoek aan Nederland het ek die Hermitage Kuns museum besoek waar 'n spesiale uitstalling van die ou meesters was. Die Hermitage is natuurlik in Rusland – die een in Amsterdam is 'n tak van die Russiese museum. Die Russiese tsar, Peter the Great, het Nederland in 1697-1698 besoek omdat hy geglo het dat die Hollanders die beste skeepsbouers ter wêreld was en het homself ingeskryf as leerling skeepsbouer. Die Hermitage in Amsterdam is 'n latere uitloopsel van die goeie samewerking tussen die twee lande en die versameling wat die museum oor beskik slaan 'n mens se asem weg.
Die skilderye van die Hollandse meesters is saamgestel uit 'n verskeidenheid van versamelinge van dwarsoor die hele wêreld. Dit was natuurlik ekstra spesiaal om dit in Amsterdam te belewe.
Die gebou self is ook 'n belewenis. Daar is tekens van die lente wat wil kop uitsteek in die tuine. In die ingangsportaal gooi 'n groot gekleurde glasvenster 'n weerkaatsing teen die muur wat opsigself 'n wonderlike kunswerk is.
Die detail, kleur en gebruik van lig in die skilderye is onmoontlik om in woorde te beskrywe. Dink daaraan dat hierdie werke eeue oud is! Daar was nie goed soos metaalverf beskikbaar nie maar die kunstenaars gebruik kleure, lig en fyn detail so meesterlik dat mens die ketting van die horlosie kan sien blink. Mens kan die verskil tussen satyn, kant en fluweel duidelik sien.
Van die skilderye het heelwat karakters in maar die skilders het ontsaglik baie moeite gedoen om elke liewe neus, ken en gesig uniek te skilder. Hierdie werke het my laat besef waarom die skilders van die era die "meesters" genoem word en heeltemal tereg ook!
My gunsteling was defnitief hierdie werk van Paulus Potter moontlik in 1647 geskilder. Dit lyk heel anders as al die ander werke – meer soos 'n plakkaat as 'n skildery. Daar is baie verskillende panele waarin die jagter (en ook die honde wat hom help jag) sy mosie teëkom. In die middelste paneel is koning leeu die regter en 'n groot bruin beer die hofordonans. Dit was ook vir my interessant in hoeveel detail die skilder die diere uit Afrika kon uitbeeld. Die boonste regterkanste paneel lyk meer kleurvol as die res – kunskenners dink dat die skilder sy leerling toegelaat het om daardie blokkie te skilder. Wie sou kon raai dat daar ook vegters vir diereregte tussen die groot meesters was!?
Posted in Besoek aan Nederland, Ongeklassifiseerd
Daar is 9 miljoen fietse in Beijing – hoeveel in Amsterdam?
Ek was gelukkig om vir werk Nederland toe te kon reis en het eers 'n vyf dag vakansietjie in Amsterdam ingewerk.
Daar is 'n paar dinge wat my heeltemal stomgeslaan het op my eerste besoek aan Nederland.
1. Die ongelooflike aantal mense wat fietsry en hoe die stede ontwerp word met die fietryers se veiligheid ingedagte.
2. Outomatiese orde en verantwoordelikheid. Mense doen wat hulle behoort te doen sonder om opgepas te word!
3. Daar is kuns oral – sommer op die sypaadjies, teen geboue en brue en talle kunsgallerye en museums.
4. Die openbare vervoerstelsel is in een woord 'n wonderwerk. Die treine, busse en trems is waar hulle beweer hulle gaan wees op die tye wat hulle beweer hulle daar gaan wees.
5. Daar is net nie enige slegte koffie in die hele Nederland nie!
Jaarliks word omtrent 150 000 fietse gesteel in Amsterdam.
Die stadsraad bou tans nog 50 000 ondergrondse fietsparkerings.
Gemiddeld, op 'n gewone werksdag in Amsterdam, word 650 000 fietsritte gemaak.
Amsterdam het 'n tekort van ten minste 15% aan fietsparkering.
Sedert middel 1970's word geen motorvoertuie (behalwe operbare busse en aflewerings) in die middestad van Gronginen toegelaat nie – slegs fietse en voetgangers!
As jy jou fiets tussen duisende moet gaan uithaal moet jy plannetjies maak om dit te laat uitstaan!
Jy kan selfs jou hond saamneem as jy fiets, of jou kinders snoesig in 'n bakkie met 'n reënjassie oor vir die reën, wind en koue. Studente ry fiets, jong mense, ou mense, professors en by 'n kongres waar die minister van justisie 'n toespraak gemaak het, het hy opgedaag met sy fiets – geen duitse motors, geen blou ligte!
Die stede en dorpe het fietsbane en fietse hoef nie op dieselfde paaie as die motovoertuie te beweeg nie. FIetsryers is deur die bank haastig, dra nie helmets nie en as jy nie mooi kyk wanneer jy 'n pad oorsteek nie sal hulle jou maklik onderstebo ry!